Μελέτη της σηματοδοτικής οδού mTOR σε προκαρκινικές και καρκινικές βλάβες του τραχήλου της μήτρας
Authors: Ανδρικοπούλου Μαρία 
Published: September 2021

Πρόλογος: Ο καρκίνος τραχήλου της μήτρας αποτελεί τον συχνότερο καρκίνο του γεννητικού συστήματος της γυναίκας παγκοσμίως. Η αιτιοπαθολογική συσχέτιση της HPV λοίμωξης με τον καρκίνο τραχήλου της μήτρας είναι πολύ καλά τεκμηριωμένη. Η πρωτεΐνη mTOR (mammalian target of rapamycin) αποτελεί μια κινάση σερίνης/θρεονίνης που διαδραματίζει καίριο ρόλο στην κυτταρική αύξηση και πολλαπλασιασμό. Η ενεργοποίηση της σηματοδοτικής οδού Akt/mTOR/pS6 έχει παρατηρηθεί σε πολλά κακοήθη νοσήματα. Ιδιαίτερο κλινικό ενδιαφέρον παρουσιάζει το γεγονός ότι αναστολείς αυτής της οδού, η ραπαμυσίνη και τα ανάλογά της βρίσκονται σε επίπεδο κλινικών μελετών. Ο ακριβής ρόλος της mTOR σηματοδοτικής οδού στον καρκίνο τραχήλου της μήτρας δεν έχει ακόμα διευκρινισθεί.Σκοπός: Σκοπός της εργασίας μας ήταν η αξιολόγηση της έκφρασης των φωσφορυλιωμένων (ενεργοποιημένων) μορφών της Akt, που αποτελεί ανιόντα ρυθμιστή της σηματοδοτικής οδού και των 4Ε-ΒΡ1 και pS6 που αποτελούν κατιόντα μόρια της οδού σε περιπτώσεις α) Χαμηλού βαθμού επιθηλιακής δυσπλασίας (LSIL) b) Υψηλού βαθμού επιθηλιακής δυσπλασίας (HSIL) και γ) Καρκίνου τραχήλου μήτρας συγκριτικά με περιπτώσεις δ) φυσιολογικού επιθηλίου. Επίσης, στόχος της μελέτης μας ήταν η ταυτοποίηση HPV στελεχών και η διερεύνηση της πιθανής συσχέτισης της HPV λοίμωξης με την ενεργοποίηση της σηματοδοτικής οδού m TOR.Υλικό και μέθοδος: Ενενήντα οχτώ περιπτώσεις προκαρκινικών και καρκινικών βλαβών τραχήλου της μήτρας μελετήθηκαν στην εργασίας μας. Τριάντα οκτώ περιπτώσεις διαγνώστηκαν ως LSIL, 31 ως HSIL και 29 SCC. Επίσης περιλήφθηκαν 8 περιπτώσεις φυσιολογικού τραχηλικού βλεννογόνου. Η ανίχνευση των μορίων έγινε με ανοσοΐστοχημική χρώση χρησιμοποιώντας τα αντίστοιχα αντισώματα. Επιπρόσθετα, έγινε PCR για την ταυτοποίηση 35 ΗPV στελεχών χαμηλού (LR) και υψηλού κινδύνου (HR) σε όλες τις περιπτώσεις.Αποτελέσματα: Η στατιστική αξιολόγηση έδειξε στατιστικά σημαντικότερη έκφραση και των 3 μορίων στις κατηγορίες HSIL και SCC συγκριτικά με την ομάδα των μαρτύρων (p<0.0001). Επίσης ενδιαφέρον εύρημα αποτελεί η αυξητική τάση έκφρασης των μορίων (ένταση χρώσης, ποσοστό κυττάρων) αυξανομένου του βαθμού δυσπλασίας της βλάβης σε στατιστικά σημαντικό βαθμό. Διερευνήθηκε επίσης η πιθανή συσχέτιση μεταξύ της HPV λοίμωξης με την έκφραση των 3 μορίων σε βλάβες a) HPV αρνητικές β) LR HPV θετικές γ) HR HPV θετικές. Η έκφραση του pS6 ήταν στατιστικά αυξημένη στις περιπτώσεις θετικές για HPV HR συγκριτικά με τις HPV αρνητικές περιπτώσεις ενώ για τα υπόλοιπα μόρια υπήρχε αυξημένη έκφρασης στις HPV θετικές περιπτώσεις που δεν άγγιξε τα όρια στατιστικής σημαντικότητας.Συμπεράσματα: Η μελέτη μας καταδεικνύει την ενεργοποίηση ανιόντων και κατιόντων μορίων της οδού του mTOR τόσο σε προκαρκινικές όσο και σε καρκινικές βλάβες του τραχήλου της μήτρας με αυξητική τάση έκφρασης των μορίων αυξανομένου του βαθμού της δυσπλασίας της βλάβης σε στατιστικά σημαντικό βαθμό. Τα αποτελέσματα αυτά υπογραμμίζουν τον πιθανό ρόλο που διαδραματίζει η μοριακή αυτή οδός σε αρχικά στάδια της καρκινογένεσης. H μελέτη μας κατέδειξε επίσης πιθανή συσχέτιση σηματοδοτικής οδού του mTOR με την HPV σχετιζόμενης καρκινογένεσης.